CELEX: 52014XG0304(01)
Language: mt
Date: 2014-03-04
Title: Konklużjonijiet tal-Kunsill – Edukazzjoni u Taħriġ Effiċjenti u Innovattivi biex isir Investiment f'Ħiliet – b'appoġġ għas-Semestru Ewropew 2014

4.3.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 62/4
            
         Konklużjonijiet tal-Kunsill – Edukazzjoni u Taħriġ Effiċjenti u Innovattivi biex isir Investiment f'Ħiliet (1) – b'appoġġ għas-Semestru Ewropew 2014
   2014/C 62/05
   IL-KUNSILL TAL-UNJONI EWROPEA,
   FIL-KUNTEST TA'
   
               —
            
            
               L-Artikoli 165 u 166 tat-Trattat dwar il-Funzjonament tal-Unjoni Ewropea.
            
         
               —
            
            
               L-Istrateġija Ewropa 2020, u
            
         
               —
            
            
               Il-konklużjonijiet tal-Kunsill tat-12 ta' Mejju 2009 li jistabbilixxu qafas strateġiku għall-kooperazzjoni Ewropea fl-edukazzjoni u t-taħriġ (“ET 2020”) (2).
            
         B'KONT MEĦUD TA'
   
               —
            
            
               Ir-Rakkomandazzjoni tal-Parlament Ewropew u tal-Kunsill tat-18 ta' Diċembru 2006 dwar il-kompetenzi ewlenin għat-tagħlim tul il-ħajja (3).
            
         
               —
            
            
               Il-konklużjonijiet tal-Kunsill tas-26 ta' Novembru 2012 dwar l-edukazzjoni u t-taħriġ f'Ewropa 2020 (4)-– il-kontribut tal-edukazzjoni u t-taħriġ għall-irkupru ekonomiku, it-tkabbir u l-impjiegi.
            
         
               —
            
            
               Ir-Rakkomandazzjoni tal-Kunsill tal-20 ta' Diċembru 2012 dwar il-validazzjoni tat-tagħlim mhux formali u informali (5).
            
         
               —
            
            
               Il-konklużjonijiet tal-Kunsill tal-15 ta' Frar 2013 dwar l-Investiment fl-edukazzjoni u t-taħriġ (6), reazzjoni għar-Reviżjoni tal-Edukazzjoni: Ninvestu fil-ħiliet għal eżiti soċjoekonomiċi aħjar u l-Istħarriġ Annwali dwar it-Tkabbir tal-2013.
            
         
               —
            
            
               Ir-Rakkomandazzjoni tal-Kunsill tat-22 ta' April 2013 (7) dwar it-twaqqif ta’ Garanzija għaż-Żgħażagħ.
            
         
               —
            
            
               Id-Dikjarazzjoni tal-Kunsill dwar Alleanza Ewropea għall-Apprendistati adottata fil-15 ta' Ottubru 2013 (8).
            
         
               —
            
            
               Ir-Regolament (UE) Nru 1288/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi “Erasmus+”: il-programm tal-Unjoni għall-edukazzjoni, taħriġ, żgħażagħ u sport (9).
            
         U B'REAZZJONI GĦAL
   
               —
            
            
               L-Istħarriġ Annwali dwar it-Tkabbir 2014 (10), u
            
         
               —
            
            
               Il-komunikazzjoni tal-Kummissjoni dwar Niftħu l-Edukazzjoni: Tagħlim innovattiv għal kulħadd permezz ta' Teknoloġiji ġodda u Riżorsi Edukattivi Miftuħa (11).
            
         JIKKUNSIDRA LI
   
               1.
            
            
               L-edukazzjoni u t-taħriġ għandhom rwol strateġiku fl-appoġġ tal-irkupru ekonomiku fl-Ewropa. Għalkemm sar progress siewi lejn il-mira ewlenija tal-edukazzjoni stabbilita fl-Istrateġija Ewropa 2020
                   (12), għad fadal ħafna x'isir biex jitreġġa' lura l-impatt tal-kriżi u jiġu indirizzati l-problemi strutturali sottostanti.
            
         
               2.
            
            
               Data reċenti tissuġġerixxi li dawn il-problemi strutturali huma parzjalment marbuta man-nuqqas ta' ħiliet rilevanti u għalhekk huma ta' sfida għas-sistemi tal-edukazzjoni u t-taħriġ tagħna.
            
         
               3.
            
            
               Persuna waħda minn kull ħamsa fost il-popolazzjoni fl-età tax-xogħol fl-UE għandha ħiliet baxxi fil-qari u l-kitba u l-matematika, fattur li jillimita serjament l-impjegabbiltà tagħhom, u minkejja xi ftit progress fil-ħiliet bażiċi l-għadd ta' studenti tal-iskola li jmorru ħażin fil-matematika għadu għoli (13).
            
         
               4.
            
            
               Għalkemm il-previżjonijiet jissuġġerixxu li l-impjiegi tal-futur kważi kollha ser jirrikjedu tal-inqas ħiliet bażiċi diġitali, bosta studenti tal-iskola għad ma għandhomx aċċess għat-teknoloġija diġitali u l-kontenut meħtieġa sabiex jakkwistawhom. Għadd kbir ta' adulti huma kompletament neqsin minn ħiliet diġitali.
            
         JENFASIZZA LI
   
               1.
            
            
               Hemm ħtieġa urġenti li jiġu indirizzati l-isfidi ewlenin tal-qgħad fost iż-żgħażagħ u l-livelli inadegwati ta' ħiliet. Minbarra l-kontribut essenzjali li jagħtu għat-trawwim tal-koeżjoni soċjali u ċ-ċittadinanza attiva, l-edukazzjoni u t-taħriġ jikkontribwixxu b'mod sinifikanti għall-ġenerazzjoni ta' tkabbir intelliġenti, inklużiv u sostenibbli, għat-titjib fil-kompetittività u l-impjegabbiltà, kif ukoll għaż-żieda fil-produttività u l-innovazzjoni.
            
         
               2.
            
            
               Filwaqt li jirrikonoxxi l-isforzi li diġà qed isiru sabiex jintlaħqu dawn l-isfidi ewlenin, l-UE u l-Istati Membri għandhom iżidu l-isforzi sabiex jitjiebu l-edukazzjoni u t-taħriġ u jkomplu jinvestu f'edukazzjoni u taħriġ effiċjenti u ta' kwalità għolja.
            
         
               3.
            
            
               Ir-reviżjoni futura tal-Istrateġija Ewropa 2020 u l-eżerċizzju ta' rendikont li ġej tal-qafas strateġiku għall-kooperazzjoni Ewropea fl-edukazzjoni u t-taħriġ “ET 2020” għandhom jippermettu li jissaħħaħ ir-rwol strateġiku li għandhom l-edukazzjoni u t-taħriġ fis-Semestru Ewropew.
            
         BIL-GĦAN LI TIŻDIED IL-VIŻIBBILTÀ TAL-EDUKAZZJONI U T-TAĦRIĠ FIS-SEMESTRU EWROPEW 2014, JAQBEL LI JIFFOKA FUQ:
   
               1.
            
            
               Li jiġu ffaċilitati kemm jista' jkun l-investiment fit-tul fil-modernizzazzjoni tal-edukazzjoni u t-taħriġ u l-iżvilupp ta' ħiliet kemm fil-livell nazzjonali kif ukoll dak Ewropew, filwaqt li jsir enfasi akbar fuq l-effiċjenza u l-kwalità tal-investiment fl-edukazzjoni.
            
         
               2.
            
            
               Li l-persuni ta' kull età jiġu mgħammra b'ħiliet aħjar u aktar rilevanti, b'mod partikolari billi jissaħħaħ it-tagħlim tul il-ħajja u jiġu promossi l-opportunitajiet indaqs għall-aċċess għal edukazzjoni u taħriġ ta' kwalità, inkluż għal persuni li ġejjin minn ambjenti żvantaġġati.
            
         
               3.
            
            
               Li tiġi ffaċilitata t-tranżizzjoni mill-edukazzjoni u t-taħriġ għax-xogħol, b'mod partikolari billi jiġu promossi skemi ta' tagħlim ibbażati fuq ix-xogħol u, fejn adatt, tiżdied id-disponibbiltà ta' taħriġ jew apprendistati ta' kwalità tajba.
            
         
               4.
            
            
               Li jkomplu – f'kooperazzjoni mal-partijiet interessati rilevanti - il-modernizzazzjoni u t-titjib tal-metodi tal-edukazzjoni abbażi tar-riċerka l-aktar reċenti, u li jsir użu sħiħ mill-opportunitajiet offruti mit-tagħlim diġitali, inkluż – skont iċ-ċirkostanzi nazzjonali – billi:
               
                           (a)
                        
                        
                           jiġu appoġġati l-istituzzjonijiet edukattivi biex itejbu l-kapaċità tagħhom – u, fejn adatt, isir investiment fl-infrastruttura tal-ICT – sabiex jiġi sfruttat il-potenzjal ta' teknoloġiji ġodda u kontenut diġitali ġdid, inkluż korsijiet online miftuħa massivi;
                        
                     
                           (b)
                        
                        
                           jiġu promossi esperjenzi ta' tagħlim aktar diversifikati li jgħaqqdu l-metodi ta' tagħlim wiċċ imb wiċċ ma' dawk diġitali;
                        
                     
                           (c)
                        
                        
                           jiġu mħeġġa l-edukazzjoni inizjali tal-għalliema u l-iżvilupp professjonali kontinwu biex jiġi esplorat l-użu ta' metodi ta' tagħlim b'bażi diġitali.
                        
                     
         JISTIEDEN LILL-ISTATI MEMBRI, B'KUNSIDERAZZJONI DEBITA GĦALL-PRINĊIPJU TAS-SUSSIDJARJETÀ U SKONT IĊ-ĊIRKOSTANZI NAZZJONALI, BIEX
   
               1.
            
            
               Ikomplu l-isforzi biex itejbu l-akkwist ta' kompetenzi ewlenin u jnaqqsu l-proporzjon ta' dawk li jiksbu riżultati baxxi fl-iskola.
            
         
               2.
            
            
               Jippromwovu l-kisba ta' ħiliet bażiċi, kif ukoll l-adozzjoni ta' miżuri għat-taħriġ mill-ġdid u t-titjib tal-ħiliet permezz ta' tagħlim tul il-ħajja msaħħaħ, b'attenzjoni fuq persuni b'livell baxx ta' ħiliet.
            
         
               3.
            
            
               Jadottaw politiki effettivi u inklużivi ta' edukazzjoni u ta' taħriġ li jieħdu kont debitu tal-bżonnijiet ta' persuni li ġejjin minn ambjenti żvantaġġati.
            
         
               4.
            
            
               Iħeġġu dibattitu ibbażat fuq l-evidenza fost firxa wiesgħa ta' partijiet interessati dwar l-għoti u l-protezzjoni ta' mezzi sostenibbli u effiċjenti ta' finanzjament għall-edukazzjoni u t-taħriġ.
            
         
               5.
            
            
               Jieħdu azzjoni adatta b'rispons għall-messaġġi ewlenin relatati mal-edukazzjoni u t-taħriġ fid-Dikjarazzjoni tal-Kunsill dwar l-Alleanza Ewropea għall-Apprendistati u fir-Rakkomandazzjoni tal-Kunsill dwar l-istabbiliment ta' Garanzija għaż-Żgħażagħ.
            
         
               6.
            
            
               Jesploraw kif l-istrumenti ta' trasparenza u rikonoxximent fl-edukazzjoni formali jistgħu wkoll jintużaw għal forom ġodda ta' tagħlim, inkluż il-validazzjoni tal-ħiliet miksuba permezz ta' tagħlim ta' kwalità bbażat fuq l-Internet.
            
         
               7.
            
            
               Jappoġġaw l-istituzzjonijiet ta' edukazzjoni u ta' taħriġ sabiex jisfruttaw il-potenzjal ta' teknoloġiji ġodda u kontenut diġitali ġdid bħala komplement għall-approċċi edukattivi tradizzjonali u bil-għan li jintlaħqu l-bżonnijiet ta' persuni differenti li qed jitgħallmu, inkluż dawk li ġejjin minn ambjent żvantaġġat.
            
         
               8.
            
            
               Jappoġġaw lill-għalliema u l-mexxejja tal-iskejjel biex jiksbu livell għoli ta' ħiliet diġitali u jadottaw prattiki ta' tagħlim innovattivi, pereżempju permezz ta' taħriġ flessibbli, skemi ta' inċentivi, u kurrikula aġġornati għall-edukazzjoni tal-għalliema.
            
         
               9.
            
            
               Jużaw b'mod sħiħ il-ġenerazzjoni l-ġdida ta' strumenti finanzjarji, b'mod partikolari l-Programm Erasmus+ u l-Fondi Ewropej Strutturali u ta' Investiment sabiex jindirizzaw l-isfidi ta' hawn fuq fl-edukazzjoni u t-taħriġ.
            
         
               10.
            
            
               Ifittxu li jiffaċilitaw l-investiment fl-edukazzjoni u fit-taħriġ bħala setturi li jiffavorixxu t-tkabbir, filwaqt li jieħdu kont tal-aspetti tal-edukazzjoni u t-taħriġ fir-rakkomandazzjonijiet speċifiċi għall-pajjiżi tal-Ewropa 2020.
            
         JISTIEDEN LILL-ISTATI MEMBRI U LILL-KUMMISSJONI BIEX
   
               1.
            
            
               Isaħħu l-kontribut tal-edukazzjoni u t-taħriġ għall-aġenda għat-tkabbir u l-impjiegi billi jagħmlu użu aktar effiċjenti u effettiv tal-investimenti sabiex jgħollu l-livelli tal-ħiliet, itejbu l-eżiti tat-tagħlim u jindirizzaw in-nuqqasijiet ta' ħiliet.
            
         
               2.
            
            
               Jinkoraġġixxu sħubiji fil-livell nazzjonali u dak Ewropew bejn il-kreaturi tal-kontenut edukattiv bil-għan li tiżdied il-provvista ta' Riżorsi Edukattivi Miftuħa ta' kwalità u materjal edukattiv diġitali ieħor f'lingwi differenti, filwaqt li jikkunsidraw b'mod debitu l-kwistjonijiet tad-drittijiet tal-awtur u l-liċenzjar.
            
         
               3.
            
            
               Jisfruttaw aktar il-pjattaforma tal-eTwinning u jagħmlu użu mill-portal Open Education Europa (Portal tal-Ewropa tal-Edukazzjoni Miftuħa) bħala punt ta' riferiment għar-Riżorsi Edukattivi Miftuħa eżistenti li huma prodotti fl-UE.
            
         
               4.
            
            
               Jagħmlu segwitu tad-dibattitu ta' orjentazzjoni tal-Kunsill li sar f'Novembru 2013 billi jorganizzaw summit dwar l-isfidi li jippreżentaw it-teknoloġiji ġodda u r-Riżorsi Edukattivi Miftuħa, b'mod partikolari fir-rigward tal-assigurazzjoni tal-kwalità u l-valutazzjoni u ċ-ċertifikazzjoni ta' ħiliet miksuba permezz ta' modi ġodda ta' tagħlim.
            
         
               5.
            
            
               Iżidu l-valur miżjud u jottimizzaw l-effikaċja tal-qafas strateġiku “ET 2020” u l-governanza u l-arranġamenti ta' ħidma sottostanti tiegħu, b'mod partikolari billi:
               
                           a)
                        
                        
                           jiżviluppaw aktar il-kooperazzjoni bejn l-ispeċjalisti tal-politiki dwar l-edukazzjoni u dawk dwar l-impjiegi;
                        
                     
                           b)
                        
                        
                           jiżguraw li l-Metodu Miftuħ ta' Koordinazzjoni (MMK), inkluż il-Gruppi ta' Ħidma “ET 2020” (14), iservu b'mod effettiv biex jassistu fis-segwitu ta' sfidi identifikati;
                        
                     
                           c)
                        
                        
                           ikomplu bir-rieżamijiet volontarji ta' livell għoli ta' bejn il-pari fil-kuntest ta' strutturi eżistenti tal-MMK, b'attenzjoni fuq l-aspetti tal-edukazzjoni u t-taħriġ tar-rakkomandazzjonijiet speċifiċi għall-pajjiżi;
                        
                     
                           d)
                        
                        
                           jużaw l-eżerċizzju ta' rendikont ta' nofs it-terminu biex jgħin fit-tħejjija tal-abbozz ta' Rapport Konġunt li jmiss, b'fokus li jħares aktar 'il quddiem li jidentifika oqsma ta' prijorità ewlenin u kwistjonijiet konkreti għal ħidma futura;
                        
                     
                           e)
                        
                        
                           jottimizzaw, inaqqsu u jissimplifikaw l-istrutturi ta' rapportar dwar l-edukazzjoni u t-taħriġ sabiex tiġi evitata d-duplikazzjoni.
                        
                     
         JISTIEDEN LILL-KUMMISSJONI BIEX
   
               1.
            
            
               Tiġbor evidenza u tħejji analiżi dwar l-impatt ekonomiku u soċjali u l-benefiċċji tal-edukazzjoni bil-għan li tinforma dibattitu futur fil-Kunsill.
            
         
               2.
            
            
               Tippromwovi dibattitu pubbliku miftuħ fil-kuntest tal-konsultazzjoni dwar iż-Żona Ewropea għall-Ħiliet u l-Kwalifiki fuq l-impatt ta' teknoloġiji ġodda u kontenut diġitali ġdid fil-prattiki attwali u l-istrumenti u l-politiki tal-UE, inkluż kwistjonijiet bħall-assigurazzjoni tal-kwalità, il-valutazzjoni u ċ-ċertifikazzjoni.
            
         
      (1)  Għall-finijiet ta' dawn il-konklużjonijiet, it-terminu “ħiliet” huwa użat b'mod ġeneriku u f'konformità mad-definizzjoni fl-Anness I għar-Rakkomandazzjoni tal-2006 tal-Parlament Ewropew u tal-Kunsill dwar l-istabbiliment tal-Qafas Ewropew tal-Kwalifiki għat-tagħlim tul il-ħajja (ĠU C 111, 6.5.2008, p. 4).
   
      (2)  ĠU C 119, 28.5.2009, p. 2.
   
      (3)  ĠU L 394, 30.12.2006, p. 10.
   
      (4)  ĠU C 393, 19.12.2012, p. 5.
   
      (5)  ĠU C 398, 22.12.2012, p. 1.
   
      (6)  ĠU C 64, 5.3.2013, p. 5.
   
      (7)  ĠU C 120, 26.4.2013, p. 1.
   
      (8)  14986/13.
   
      (9)  ĠU L 347, 20.12.2013, p. 50.
   
      (10)  15803/13 + ADD 1.
   
      (11)  14116/13 + ADD 1.
   
      (12)  Skont il-Monitor tal-Edukazzjoni u t-Taħriġ 2013
   
      (13)  Data skont l-Istħarriġ tal-OECD fl-2013 tal-PIAAC dwar il-Ħiliet tal-Adulti (Programm għall-Valutazzjoni Internazzjonali tal-Kompetenzi tal-Adulti) u l-Istħarriġ tiegħu PISA 2012 dwar il-kapaċitajiet taż-żgħażagħ li għandhom 15-il sena fil-qari, il-matematika u x-xjenza (Programm għall-Valutazzjoni Internazzjonali tal-Istudenti).
   N.B.: Id-dritt għall-parteċipazzjoni tal-Istati Membri kollha fil-ħidma ta' din l-organizzazzjoni għandu jkun żgurat.
   
      (14)  Nota ta' spjegazzjoni: Dawn il-gruppi ta' ħidma – stabbiliti għall-ewwel darba mill-Kummissjoni taħt il-programm ta' ħidma Edukazzjoni u Taħriġ 2010 sabiex jimplimentaw il-Metodu Miftuħ ta' Koordinazzjoni fl-edukazzjoni u t-taħriġ – joffru forum għall-iskambju tal-aqwa prattiki f'dawn l-oqsma. Dawn ilaqqgħu – fuq bażi volontarju – esperti mill-Istati Membri u, fl-għamla attwali tagħhom, ikopru sitt oqsma ewlenin: l-iskejjel, l-edukazzjoni għolja, l-ETV, it-tagħlim għall-adulti, il-ħiliet trasversali u t-tagħlim diġitali.